paragraph_text: Domaćin je imao težak zadatak. Igre su morale sigurnosno biti na najvišem nivou, da bi se spriječili teroristički napadi kakvi su se dogodili četiri godine ranije na Igrama u Münchenu. Osim toga, velika većina afričkih zemalja je bojkotirala Igre, zbog toga što je MOO dozvolio nastup na Igrama predstavnicima Novog Zelanda, koji su tijekom te godine održavali športske susrete s rasističkom Južnoafričkom Republikom. Bio je to početak politike masovnih bojkota Igara, koji će se nažalost nastaviti i na Igrama u Moskvi 1980., kao i na Igrama u Los Angelesu 1984.